**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 09.09.2025, ora 08.00 – 10.09.2025, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 10.09.2025, ora 07.00**

**RÂURI**

**Debitele au fost în general staționare**, exceptând râurile din bazinele: Vișeu, Iza, Tur, Crasna, Barcău, Crișul Repede, Crișul Negru, bazinele superioare și mijlocii ale Someșului și Mureșului, bazinele superioare ale Crișului Alb, Bistriței, Moldovei și Sucevei, unde au fost în creștere ca urmare a precipitațiilor căzute în interval.

Scurgeri pe versanți, torenți, pâraie şi creşteri izolate de niveluri şi debite s-au înregistrat pe unele râuri din nord-vestul, vestul și centrul țării ca urmare a precipitațiilor sub formă de aversă căzute în interval.

Debitele se situează la valori sub mediile multianuale lunare, cu coeficienți moduli cuprinși între 30-80% și mai mici (sub 30%) pe râurile din bazinele hidrografice: Lăpuș, Crasna, Barcău, Crișul Negru, Crișul Alb, Moravița, Caraș, Nera, Vedea, Argeş, Râmnicu Sărat, Bârlad, Tazlău, bazinul superior al Timișului, pe unii afluenți din bazinele mijlocii și inferioare ale Jiului și Oltului, pe afluenții Prutului și pe râurile din Dobrogea.

**Nivelurile** pe râuri la stațiile hidrometrice **se situează sub COTELE DE ATENȚIE.**

**Debitele vor fi în general staționare**, exceptând râurile din bazinele: Vişeu, Iza, Tur, Someş, Crasna, Barcău, Crişuri, bazinul mijlociu și inferior al Mureșului, unde vor fi în creştere ca urmare a precipitațiilor prognozate şi propagării și cursurile inferioare ale Bistriței, Moldovei și Sucevei, unde vor fi în creștere prin propagare.

Sunt posibile scurgeri pe versanți, torenți, pâraie, viituri rapide pe râurile mici cu posibile efecte de inundaţii locale şi creşteri de niveluri și debite pe unele râuri din zonele de deal și munte din jumătatea vestică a țării ca urmare a precipitațiilor prognozate şi propagării.

**Nivelurile** pe râuri la stațiile hidrometrice **se vor situa sub COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 09-10.09.2025 **a fost în scădere, având valoarea de 2300 m3/s**, sub media multianuală a lunii **septembrie (3800 m3/s).**

În aval de Porţile de Fier debitele au fost în scădere la Gruia și pe sectorul Brăila-Tulcea, staționare la Calafat, Zimnicea și pe sectorul Cernavodă-Vadu Oii și în creștere pe sectoarele Bechet-Turnu Măgurele și Giurgiu-Călărași.

**Debitul la intrarea în ţară** (secţiunea Baziaş) **va fi în scădere (2250 m3/s).**

În aval de Porțile de Fier debitele vor fi în scădere pe sectorul Gruia–Calafat și relativ staționare pe sectorul Bechet-Tulcea.

**2.** **Situaţia meteorologică în intervalul 09.09.2025, ora 10.00 –10.09.2025, ora 06.00**

**În ţară** valorile termice au scăzut semnificativ față de ziua anterioară în nord-vest și centru, iar în rest au fost comparabile cu cele din intervalul precedent și au caracterizat în continuare o vreme călduroasă la orele amiezii în regiunile sudice. Cerul a fost temporar noros în jumătatea de nord a teritoriului și variabil în rest. Temporar au fost ploi, mai ales sub formă de aversă în Maramureș, Transilvania, cea mai mare parte a Crișanei, Moldovei, precum și la munte, pe arii restrânse în Banat și în nordul Munteniei și izolat în nordul Olteniei și al Dobrogei. Aversele au fost însoțite local de descărcări electrice, iar izolat cantitățile de apă au depășit 10...15 l/mp. Vântul a suflat slab până la moderat, pe spații mici cu intensificări în zona montană înaltă, dar și de scurtă durată în timpul ploilor, cu viteze la rafală în general de 50...60 km/h în sud-estul Transilvaniei și în Moldova, fiind consemnate și vijelii în județele Bacău și Vrancea (la stațiile meteorologice Târgu Ocna și Focșani). Temperaturile maxime s-au încadrat între 17 grade la Toplița și Joseni și 34 de grade la Giurgiu, iar la ora 06 se înregistrau temperaturi cuprinse între 9 grade la Târgu Lăpuș și 23 de grade la Moldova Nouă, Drobeta-Turnu Severin, Sulina și Constanța-dig. S-a

semnalat ceață, izolat dimineața în depresiuni, iar noaptea pe alocuri și în regiunile nordice și centrale.

**Observaţie:** în intervalul de diagnoză au fost emise 3 atenționări cod galben pentru fenomene meteorologice periculoase imediate, 2 de către SRPV Timișoara și 1 de către SRPV Sibiu.

**La Bucureşti** vremea s-a menținut călduroasă în orele amiezii. Cerul a fost variabil, cu înnorări spre sfârșitul intervalului, iar vântul a suflat slab și moderat. Temperatura maximă a fost de 31 de grade la stația meteorologică Băneasa și 32 de grade la Afumați și Filaret, iar la ora 6 se înregistrau 18 grade la Afumați și Băneasa și 19 grade la Filaret.

**3. Prognoza meteorologică în intervalul 10.09.2025, ora 09.00-11.09.2025, ora 9.00**

**În ţară** vremea va fi în general frumoasă și deosebit de caldă pentru această dată în cea mai mare parte a teritoriului, iar în vest și în sud va fi în continuare călduroasă. Temperaturile maxime vor fi cuprinse în majoritate între 25 și 33 de grade, cu cele mai ridicate valori în sudul Olteniei și sud-vestul Munteniei, iar cele minime se vor situa în general între 10 și 20 de grade. Pe parcursul zilei cerul va fi temporar noros în Banat, Crișana, Transilvania și la munte, unde pe arii restrânse vor fi averse slabe, iar în restul teritoriului va fi variabil și ploi slabe de scurtă durată vor fi posibile izolat. Noaptea, în jumătatea de vest a teritoriului, nebulozitatea se va accentua și ploile vor fi în extindere; acestea vor fi mai ales sub formă de aversă, pe alocuri însoțite de descărcări electrice, iar cu o probabilitate mai mare în Carpații Occidentali și în nord-vest se pot acumula cantități de apă însemnate. Vântul va sufla slab și moderat, temporar cu intensificări, mai ales în a doua parte a intervalului, în vest, sud-vest și local la munte, cu rafale de 50...70 km/h în Banat și pe arii mai restrânse în Crișana și de peste 80...90 km/h în jumătatea de vest a Carpaților Meridionali. Dimineața izolat se va semnala ceață.

**La Bucureşti** vremea se va menține călduroasă, cu o maximă termică în jurul valorii de 31 de grade. Cerul va fi variabil și vântul va sufla slab și moderat, trecător cu ușoare intensificări. Temperatura minimă va fi de 16...17 grade.

***II. CALITATEA APELOR***

**Pe râurile interioare**

**Administrația Bazinală de Apă Olt** revinecu informaţii despre poluarea cursului de apă Valea Bujorencei din municipiul Râmnicu Vâlcea, între strada Lăzărești nr. 96 și strada Salcâmilor, produsă în data de 04.09.2025, la ora 10.30, ca urmare a descărcării de ape uzate neepurate de culoare roșiatică, cu miros specific, de pe amplasamentul S.C. Diana S.R.L. printr-o conductă aparținând societății APAVIL S.A., aceasta având rol de by-pass în cazul în care pe rețeaua de canalizare apar avarii.

Rezultatele analizelor probelor de apă prelevate de către L.C.A.-A.B.A. Olt au pus în evidență depășiri la indicatorii: materii în suspensii, CCO-Cr, CBO5, amoniu, fosfor total.

Conform procesului verbal de constatare din data de 04.09.2025, încheiat de către reprezentanții ABA Olt- Serviciu I.B.A au fost stabilite următoarele măsuri:

-interzicerea evacuarii de ape uzate neepurate în orice emisar natural;

-blindarea conductei (by-pass) din căminul de evacuare situat în zona de descărcare a apelor pluviale care aparține societății DIANA S.R.L., în cursul de apă Valea Bujorencii.

Pe fluviul Dunărea și pe Marea Neagră nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.N.M.A.P.-D.J.M. Dâmbovița** informează că în data de 09.09.2025, la ora 00:19, a fost semnalat un incendiu în care au ars cca 10 t de deșeuri depozitate necontrolat și vegetația de pe o suprafață de 600 mp în apropierea râului Cricov, pe raza localității I.L. Caragiale. Echipajele I.S.U. Dâmbovița au lichidat incendiul la ora 02:50.

**G.N.M.-C.J. Argeș** informează că în data de 08.09.2025, la ora 14:50, s-a produs un incendiu în vecinătatea cimitirului din comuna Izvoru. Au ars vegetație uscată și 10 t de deșeuri abandonate (menajere, anvelope uzate, mase plastice, materiale textile etc) de pe o suprafață de 1500 mp (1300 mp domeniu public și 200 mp teren proprietate privată). Incendiul a fost stins de către pompierii I.S.U. Argeș și personalul S.V.S.U. Izvoru. G.N.M.-C.J. Argeș a dispus măsurile de salubrizare a zonei afectate și eliminare/ valorificare a deșeurilor arse total sau parțial prin intermediul unor operatori autorizați.

**A.N.M.A.P.-D.J.M. Dâmbovița** informează că în data de 09.09.2025, la ora 14:27, a fost semnalat un incendiu în care ardeau cca 2 t de deșeuri depozitate necontrolat și vegetația uscată de pe o suprafaţă de 1000 mp pe raza satului Bălteni din comuna Conțești. Echipajele I.S.U. Dâmbovița intervin pentru stingere**,** se va reveni cu informații.

**Agenţia Naţională pentru Protecţia Mediului** informează că din rezultatele analizelor efectuate în data de 08.09.2025 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită la staţiile cu indicativele:** **B-13** (municipiul București) **și TL-2** (municipiul Tulcea).

**2. În domeniul solului şi vegetaţiei**

**Garda Forestieră Râmnicu Vâlcea** informează despre producerea unui incendiu în data de 29.08.2025, la ora 16:30, în zona satului Dumbrava de Sus (comuna Dumbrava), pe raza Ocolului Silvic Strehaia, jud. Mehedinți (cauza-propagarea focului de pe terenurile învecinate cu fondul forestier). Acesta a afectat o suprafață de 54,82 ha de litieră și a fost stins în data de 30.08.2025, la ora 18:00, de către personalul silvic, pompierii militari și cetățeni.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE ȘI DIGITALIZARE**